b'\n_START_ARTICLE_\nKimmo (televisiosarja)\n_START_SECTION_\nJuoni\n_START_PARAGRAPH_\nSarja kertoo ty\xc3\xb6t\xc3\xa4 vieroksuvasta Kimmo Hietalasta (Jussi Vatanen), joka ensimm\xc3\xa4isell\xc3\xa4 kaudella joutuu ty\xc3\xb6voimatoimiston pakottamana ottamaan vastaan ty\xc3\xb6n Julkkis-lehden puhelinmyyj\xc3\xa4n\xc3\xa4. Samaan aikaan ty\xc3\xb6ss\xc3\xa4 aloittaa my\xc3\xb6s ylemm\xc3\xa4st\xc3\xa4 keskiluokasta tuleva perheen\xc3\xa4iti Ulla (Pamela Tola), joka on tullut hakemaan ty\xc3\xb6st\xc3\xa4 vaihtelua tyls\xc3\xa4\xc3\xa4n avioel\xc3\xa4m\xc3\xa4\xc3\xa4ns\xc3\xa4. Kimmo tutustuu uudessa ty\xc3\xb6ss\xc3\xa4\xc3\xa4n my\xc3\xb6s ty\xc3\xb6kaveri Steffeen (Tommi Liski) sek\xc3\xa4 pomo Nissiseen (Kari Hietalahti)._NEWLINE_Sarjassa n\xc3\xa4hd\xc3\xa4\xc3\xa4n my\xc3\xb6s Kimmon paras kaveri R\xc3\xb6nni (Mikko Leppilampi) sek\xc3\xa4 aviopari Maiju ja Kaitsu (Niina Lahtinen ja Timo Lavikainen), jotka tekev\xc3\xa4t ty\xc3\xb6kseen pornoa._NEWLINE_Toinen kausi alkaa kaksi vuotta ensimm\xc3\xa4isen kauden tapahtumien j\xc3\xa4lkeen. Kauden alussa Kimmo ty\xc3\xb6skentelee automyyj\xc3\xa4n\xc3\xa4, mutta vaihtaa ty\xc3\xb6ns\xc3\xa4 pian Nissisen perustamaan uuteen Green Dream -yritykseen feissariksi._NEWLINE_Kolmannen kauden alussa Nissinen ja Stenfors ovat saaneet juonnettavakseen oman talk show\xe2\x80\x99n televisioon, mutta ohjelman teko vaihtuu kauden edetess\xc3\xa4 Nissisen presidentinvaalikampanjaan.\n_START_SECTION_\nEnsimm\xc3\xa4inen tuotantokausi\n_START_PARAGRAPH_\nSarjan 16-osainen ensimm\xc3\xa4inen tuotantokausi esitettin Yle TV2:lla torstaisin 6. syyskuuta \xe2\x80\x93 20. joulukuuta 2012._NEWLINE_Sarjan ensimm\xc3\xa4inen tuotantokausi julkaistiin DVD:ll\xc3\xa4 19. kes\xc3\xa4kuuta 2013. DVD sis\xc3\xa4lt\xc3\xa4\xc3\xa4 kaikkien 16 jakson lis\xc3\xa4ksi sarjan trailerin sek\xc3\xa4 n\xc3\xa4yttelij\xc3\xb6iden ja tekij\xc3\xb6iden haastatteluja.\n_START_SECTION_\nToinen tuotantokausi\n_START_PARAGRAPH_\nKauden jaksot julkaistiin Yle Areenassa ennakkoon kaksi p\xc3\xa4iv\xc3\xa4\xc3\xa4 ennen niiden esitt\xc3\xa4mist\xc3\xa4 televisiossa. 13-osaisen toisen kauden esitt\xc3\xa4minen alkoi 6. marraskuuta 2014._NEWLINE_Kausi julkaistiin DVD:ll\xc3\xa4 11. marraskuuta 2015.\n_START_SECTION_\nKolmas tuotantokausi\n_START_PARAGRAPH_\nKolmas tuotantokausi alkoi Yle TV2:lla marraskuussa 2016. Kaikki p\xc3\xa4\xc3\xa4osan\xc3\xa4yttelij\xc3\xa4t jatkoivat kolmannella tuotantokaudella. Uusia henkil\xc3\xb6hahmoja n\xc3\xa4yttelev\xc3\xa4t Anna-Elisa Hannula ja Miika Laakso.'